**ኣደይ ቅበጽኒ፣ ዓደይ ቅበጽኒ**

ኣብ ኣስመራን ከባቢኣን ዝዓበዩ መንእሰያት ንግደት ደብረቢዘን ዘይዝክር የሎን። ገዳም ደብረ ቢዘን ካብ ከተማ ኣስመራ ኣስታት 25 ኪሎመትር ሪሒቃ እትርከብ ኣብ ልዕሊ ሓውሲ ከተማ ነፋሲት ዝርከብ ኣኽራናት ተዶኺና እትርከብ መንፈሳዊት ገዳም እያ። ኣብዛ ደብሪ ደቂ ተባዕትዮ መነኩሳት ወይ ፈለስቲ ጥራሕ ካብ ገጽ ኣንስቲ ገጽ ኣናብስቲ ኢሎም ካብ ኩሉ ናይ ዓለም ነገራት ተሓሪሞም ይነብሩ። ኣብ’ዛ ገዳም ዝርከብ ቤተ ክርስትያን ቤተ ክርስትያን ኣቡነ ፍሊጶስ ተባሂሉ ይጽዋዕ።

ገዳም ደብረ ቢዘን ዓመታዊ 7 ነሓሰ ይንገድ። መብዛሕትኦም ነጋድያን ድማ መንእሰያት ኣስመራን ከባቢኣን እዮም። ገዳም ደብረ-ቢዘን ዋላኳ ማእከላይ መደበር ኦርቶዶክሳዊት ቤተክርስትያን ይኹን እምበር ዓመት መጸ ዝነግዱ መንእሰያት ካብ ኩሉ ሃይማኖት ተዋህዶ፣ ከኒሻ፣ ካቶሊክን ኣስላምን ነዚ ንግደት ንምብዓል በብዓመቱ ናብዛ ካብ ነፋሲት ኣስታት ክልተ ኪሎመተር ንውሓት ዘላዋ እምባ እንዳተቀዳደሙ ይድይብዋ።

ብፍላይ ኣብ መወዳእታ ሱሳታን መጀመርታ ሰብዓታትን ሰውራ ኤርትራ እንዳሓየለ ዝመጸሉ ኣብ ዝነበረ እዋን ነዛ እምባ ምድያብ ከም ናይ መጀመርታ ፈተነ ንቃልሲ ይጥምትዎ ነይሮም። መብዛሕትኡ መንእሰይ ነዛ ደብሪ ዓመት መጸ ንክነግዳ ቃል እንዳኣተወ ኣብ ዝኾነ ናይ መተኣማመኒ ማሕልኡ “ኣቡነ ፊሊጶስ” እንዳበሉ ይምሕሉ ነበሩ።

ኣብ ገዳም ደብረቢዘን ኣብ ምዕራባዊ ሸነኽ ናይ’ቲ ገዳም ሓንቲ ታሪኻዊት ገረብ ኣብ ኣፍ እቲ ሃው ዝበለ ገደል ጠልጠል ዝበለት ኦም ኣላ። ኣብ’ዛ ገረብ ክትድይብ እንተኾንካ ዓቢ ትብዓት እዩ ዝሓትት። ኣብታ ገረብ ተሰቂልካ ንታሕቲ እንተጠሚትካ ልዕሊ ሓደ ኪሎሜትር ሸለው ዝበለ ጸድፊ ኣሎ። ኣብ ታሕቲ እዚ ጸድፊ ኣናብርን ኣናብስን ኣለዉ ይብሃል። ስለ’ዚ ካብዛ ገረብ ዝጸደፈ ሰብ ብሂወቱ ክርከብ ዘይሕሰብ እዩ። ስለ’ዚ ድማ እዩ እዛ ገረብ “ኣደይ ቅበጽኒ” ተባሂላ ትፍለጥ።

እዚ ኣብ ላዕሊ ጠቂሰዮ ዘለኹ እንታይ ንምባል እዩ። ገለ መንእሰያት በቶም ኣብ ስደት ዝመረቱ ተቃወምቲ ኢና ባሃልቲ እናተታለሉ ኣብ ዘየድሊ ዕላማ ክኣትዉ ንዕዘብ ኣሎና። ኣብ ክንዲ ኣነ ንሃገርይ እንታይ ከበርክት፣ ሕጂ ኣብ ምንታይ ኣለኹ፣ ካልኦት መዛኖይ እንታይ ይገብሩ ኣለዉ ኣብ ክንዲ ምባል፣ ነዛ ሃገር ንእስነቶም ከፊሎም ዝሃንጽዋን ዝሰርሑላን ዘለዉን ምንእእስ፣ ዘይተባህለን ዘይተገብረን ዛንታታት ብምፍጣር ንህዝብን ሃገርን ኣብ ምጽላም ይርኸቡ ኣለዉ። እዚ ተግባራቶም ድማ ኣብ’ታ ጠልጠል ዝበለት መድሓኒ ዘይብላ ገረብ ኣደይ ቅበጽኒ ተሰቂሎም ኣብ’ቲ ሃፍ ዝበለ ገደል ከይጸድፉ ንምዓዶም። ህዝባዊ ግንባር ትማልን ሎምን ጽባሕ ነባሪ እዩ። ካብ ኣደይ ቅበጽኒን ካብ ዓደይ ቅበጽንን የድሕነና። GERMAY YEMANE